El conseller d'Acció Exterior, Relacions Institucionals i Transparència, Alfred Bosch, ha presidit aquesta tarda el Comitè Català d'Ajut Humanitari d'Emergència (CCAHE) davant la situació de crisi a Moçambic derivada del pas del cicló Idai.
A la reunió hi ha participat el director general de Cooperació al Desenvolupament Manel Vila, la directora de l'Agència Catalana de Cooperació al Desenvolupament (ACCD) Carme Gual, a més de representants d'una vintena d'entitats i institucions, com l'Ajuntament de Barcelona, el Fons Català de Cooperació al Desenvolupament, el Consell Català de Cooperació al Desenvolupament, Creu Roja, Oxfam Intermón, ACNUR, UNICEF o Metges Sense Fronteres, entre altres.
Bosch ha destacat la resposta de tots els actors catalans davant la situació dramàtica que viu el país: "hem reunit a 16 ONG, la majoria de les quals treballa sobre el terreny, per tal de coordinar-nos i oferir una ajuda efectiva".
El Govern de la Generalitat, mitjançant l'ACCD, dona suport al Central Emergency Relief Fund (CERF), l'agència de resposta a emergències de les Nacions Unides.
El CERF va activar la reacció a Moçambic els dies posteriors a la crisi, amb actuacions en els àmbits de la salut, l'alimentació, la protecció i l'educació, i prioritzant grups en situació de vulnerabilitat com infants, dones embarassades o persones amb discapacitat.
El Govern va aportar 200.000 euros al fons l'any 2018, i està previst que aquest any la xifra pugi als 290.000 euros.
Per actuar de la manera més urgent possible des del govern català, Vila i Gual van viatjar a Moçambic pocs dies després del cicló amb l'objectiu d'enfortir la col·laboració amb Catalunya i valorar possibles vies per canalitzar l'acció humanitària catalana, així com participar activament en l'etapa de reconstrucció postcicló.
Les entitats catalanes van reaccionar ràpidament a la crisi, mobilitzant recursos i personal sobre el terreny durant els dies posteriors al cicló.
Alfred Bosch ha remarcat també la importància de la mobilització ciutadana en casos d'emergència: "hi ha campanyes de captació, a través de les ONG, per implicar a la ciutadania" en la reconstrucció del país.
És el cas del Fons Català de Cooperació al Desenvolupament, que ha fet una crida als ajuntaments a recaptar fons d'ajuda, ACNUR Catalunya, Comunitat de Sant Egidi, Oxfam Intermón, World Vision, Creu Roja i Metges del Món, que recullen fons des de les seves pàgines web.
Moçambic és un país prioritari per a la cooperació catalana, amb un representant de l'ACCD sobre el terreny i nombroses ONG catalanes i contraparts locals: Creu Roja de Catalunya, Arquitectura Sense Fronteres, Enginyeria Sense Fronteres, Ulls del Món o IS Global, entre d'altres.
A més, hi ha diversos acords de col·laboració consolidats, com l'Ajuntament de Barcelona amb la ciutat de Maputo, i la Generalitat de Catalunya i la Diputació de Barcelona amb la província d'Inhambane.
El pas del cicló Idai per Moçambic
Entre el 14 i el 15 de març, el cicló Idai va devastar parts de Moçambic, Zimbàbue i Malawi.
El cicló va anar acompanyat de fortes pluges que han provocat greus inundacions que encara perduren dues setmanes després del desastre.
Les províncies moçambiqueses de Sofala, Zambezia, Tete, Niassa, Maniça i Inhambane n'han estat les més afectades.
Segons dades de l'Oficina de les Nacions Unides per a la Coordinació d'Afers Humanitaris (UN ECHO), a data de 30 de març hi havia registrades 501 morts i 100.000 cases afectades, la meitat de les quals han resultat totalment destruïdes.